I N F O R M Á C I A

o finančných aspektoch optimalizácie súdnej sústavy

        Vybudovať trojstupňovú sústavu súdov možno tak, že budeme požadovať na realizáciu reformy finančné prostriedky zo štátneho rozpočtu, aj tak, že sa pokúsime cieľ dosiahnuť efektívnejším využitím doterajších zdrojov.

        Predložený návrh optimalizácie je postavený najmä na využití doterajších zdrojov. 

        Na tie súdy, ktoré navrhujeme zrušiť z dôvodu, že nebudú schopné bez mimoriadnych nákladov na ich dobudovanie plniť očakávané úlohy, ročne vynakladáme 255 mil. Sk. Z toho na bežné výdavky 242 mil. Sk a 13 mil. Sk na kapitálové výdavky. 

        Sú to prostriedky na prevádzku budov, aj kapitálové prostriedky a finančné prostriedky na platy pre 140 sudcov, 124 zamestnancov verejnej správy a 204 zamestnancov štátnej služby. Tieto finančné prostriedky mienime využiť na realizáciu optimalizácie súdnej sústavy. 

        Ak prejde 140 sudcov zo zrušených súdov na ostatné súdy, sme schopní zaplatiť ich platy, ale aj mzdy administratívnych štátnych zamestnancov v počte 204 a zároveň vieme, že sa zníži počet miest potrebných vo verejnej službe. Za časť uvoľnených miest vo verejnej službe možno požiadať o štátnozamestnanecké miesta tak, aby sme mohli posilniť počet súdnej  administratívy na viacerých súdoch. 

         Finančné prostriedky budeme potrebovať na zvýšené prevádzkové náklady súdov po ich posilnení o novonastúpených sudcov a administratívnych zamestnancov. Zvýšené prevádzkové náklady týchto súdov budeme hradiť z tých prostriedkov, ktoré boli určené na prevádzku zrušených súdov.  

          Problémy sa môžu vyskytnúť pri  kapitálových prostriedkoch, ktoré nemusia stačiť na potrebné stavebné úpravy niektorých súdnych budov. Na druhej strane však rezort tie budovy, ktoré nebude po optimalizácii súdnej sústavy  potrebovať, ponúkne iným štátnym orgánom, a tak by štát , pokiaľ ide o kapitálové prostriedky na realizáciu reformy nemal doplácať. 

         Cieľom optimalizácie súdnej sústavy nie je dosiahnuť bezprostredného šetrenia finančných prostriedkov, ale dokončenie prebiehajúcej súdnej reformy, ktorej zmyslom je mať nezávislý a dobre fungujúci súdny systém. Optimalizácia sústavy súdov, v ktorej súdnictvo pôsobí je ďalším zásadným krokom k tomuto cieľu.